Oficiālais Vēstnesis L 335 , 22/12/1984 Lpp. 0072 - 0073

Speciālizdevums somu valodā: Nodaļa 7 Sējums 3 Lpp. 0104

Speciālizdevums spāņu valodā: Nodaļa 07 Sējums 3 Lpp. 0225

Speciālizdevums zviedru valodā: Nodaļa 7 Sējums 3 Lpp. 0104

Speciālizdevums portugāļu valodā Nodaļa 07 Sējums 3 Lpp. 0225



Padomes Direktīva (1984. gada 19. decembris) par bez vadītājiem nomātu transportlīdzekļu izmantošanu kravu autopārvadājumiem (84/647/EEK) EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu un jo īpaši tā 75. pantu, ņemot vērā Komisijas priekšlikumu, ņemot vērā Ekonomikas un sociālo lietu komitejas atzinumu [1], ņemot vērā Eiropas Parlamenta atzinumu [2], tā kā makroekonomikas aspektā iznomātu transporta līdzekļu izmantošana noteiktās situācijās pieļauj optimālu resursu piešķiršanu, ierobežojot ražošanas faktoru nelietderīgu izmantošanu; tā kā no mikroekonomikas aspektā šī iespējamība pārvadājumu organizācijai piešķir elastības elementu un tādējādi palielina attiecīgo uzņēmumu ražīgumu; tā kā ir jāgroza 1962. gada 23. jūlija Padomes direktīva par kopīgu noteikumu ieviešanu dažu veidu kravu autopārvadājumiem starp dalībvalstīm [3], kurā jaunākie grozījumi izdarīti ar Direktīvu 82/50/EEK [4], IR PIEŅĒMUSI ŠO DIREKTĪVU. 1. pants Šajā direktīvā: - "transportlīdzeklis" ir mehānisks transportlīdzeklis, piekabe, puspiekabe vai transportlīdzekļu apvienojums, kas paredzēts vienīgi kravu pārvadājumiem, - "nomāts transportlīdzeklis" ir jebkurš transportlīdzeklis, kurš par samaksu un uz noteiktu laiku nodots tāda uzņēmuma rīcībā, kas nodarbojas ar kravu autopārvadājumiem komerciālā nolūkā vai uz paša rēķina atbilstīgi līgumam ar uzņēmumu, kas piedāvā šos transportlīdzekļus. 2. pants Katra dalībvalsts satiksmes nodrošināšanas nolūkā starp dalībvalstīm atļauj savā teritorijā izmantot transportlīdzekļus, ko nomājuši uzņēmumi, kuri veic uzņēmējdarbību citā dalībvalstī, ar nosacījumu, ka: 1) transportlīdzeklis ir reģistrēts vai laists ekspluatācijā saskaņā ar pēdējās minētās dalībvalsts tiesību aktiem; 2) līgums attiecas tikai uz transportlīdzekļa nomāšanu bez vadītāja un nav papildināts ar pakalpojumu līgumu, kas noslēgts ar to pašu uzņēmumu par transportlīdzekļa vadīšanu un apkalpi; 3) nomātais transportlīdzeklis ir pilnīgā tā uzņēmuma pārziņā, kurš to izmanto nomas līgumā noteiktajā laikposmā; 4) nomāto transportlīdzekli vada tā uzņēmuma personāls, kas to izmanto; 5) pierādījums par atbilstību augstāk minētajām prasībām ir dokumenti, kuriem jāatrodas transportlīdzeklī: a) nomas līgums vai apliecināts izraksts no līguma, norādot iznomātāja vārdu, nomātāja vārdu, līguma noslēgšanas datumu un darbības laiku, kā arī transportlīdzekļa identifikācijas dokuments; b) ja vadītājs nav tā persona, kas nomājusi transportlīdzekli, vadītāja darba līgums vai apliecināts izraksts no līguma, norādot darba devēja nosaukumu, darbinieka vārdu, darba līguma noslēgšanas datumu un darbības laiku, vai pēdējās algas kvīts. Nepieciešamības gadījumā a) un b) apakšpunktā minētos dokumentus var aizstāt ar līdzvērtīgu dokumentu, ko izsniegušas attiecīgās dalībvalsts kompetentās iestādes. 3. pants 1. Dalībvalstis veic vajadzīgos pasākumus, lai nodrošinātu, ka to uzņēmumi kravu pārvadāšanai pa autoceļiem ar tādiem pašiem noteikumiem kā tiem piederošos transportlīdzekļus var izmantot nomātos transportlīdzekļus, kas reģistrēti vai laisti ekspluatācijā saskaņā ar valstu tiesību aktiem, ar nosacījumu, ka šie uzņēmumi atbilst prasībām, kuras izklāstītas 2. pantā. 2. Dalībvalstis var no 1. punkta piemērošanas jomas izslēgt pārvadājumus uz paša rēķina. 4. pants 1. Šī direktīva neietekmē dalībvalsts noteikumus, kuros par nomātu transportlīdzekļu izmantošanu noteiktas mazāk ierobežojošas prasības par 2. un 3. pantā norādītājām. 2. Šī direktīva neietekmē dalībvalsts noteikumus, kas nosaka minimālo nomas termiņu, kurā attiecīgās dalībvalsts uzņēmumi izmanto nomātos transportlīdzekļus. 5. pants Neskarot 2. un 3. pantu, šī direktīva neietekmē to noteikumu piemērojumu, kas attiecas uz: - tirgus organizāciju kravu pārvadājumiem pa autoceļiem komerciālā nolūkā vai uz paša rēķina un jo īpaši piekļuvi tirgum un kvotu ierobežojumiem ceļu jaudām, - cenām un prasībām kravu autopārvadājumiem, - nomas cenu noteikšanu, - transportlīdzekļu importu, - nosacījumiem, kas reglamentē pieeju autotransporta līdzekļu iznomāšanas darbības sfērai. 6. pants "d) transportlīdzekļiem, kas pārvadā kravas, jāpieder uzņēmumam vai jābūt nopirktam ar atliktu maksājumu noteikumiem vai nomātam, ar nosacījumu, ka pēdējā gadījumā tie atbilst Padomes Direktīvai 84/647/EEK par bez vadītājiem nomātu transportlīdzekļu izmantošanu kravu autopārvadājumiem [5]." 7. pants Dalībvalstis veic vajadzīgos pasākumus, lai izpildītu šīs direktīvas prasības ne vēlāk kā līdz 1986. gada 30. jūnijam, un par to tūlīt informē Komisiju. 8. pants Ne vēlāk kā 1989. gada 30. jūnijā Padome pārskatīs 3. panta 2. punktu un 4. panta 2. punktu, pamatojoties uz Komisijas iesniegto ziņojumu, kam vajadzības gadījumā pievieno priekšlikumus. 9. pants Šī direktīva ir adresēta dalībvalstīm. Briselē, 1984. gada 19. decembrī Komisijas vārdā — priekšsēdētājs J. Bruton [1] OV C 10, 16.1.1984., 91. lpp. [2] OV C 35, 9.2.1984., 19. lpp. [3] OV 70, 6.8.1962., 2005./62. lpp. [4] OV L 27, 4.2.1982., 22. lpp. [5] OV L 335, 22.12.1984., 72. lpp. --------------------------------------------------